Összefoglalás a 8. tanulmányról
Jósiás király kultuszreformja

„Nem is volt őhozzá hasonló király őelőtte, aki úgy megtért volna az Úrhoz teljes szívéből és teljes lelkéből és teljes erejéből, Mózesnek minden törvénye szerint; de utána sem támadott hozzá hasonló.” (2Kir 23,25) 
 Manasse király uralkodásának nagy részét az a fajta bálványimádás jellemezte, ami miatt az előttük ott élő pogány népeket elűzte az Úr. Jóslás, varázslás, szemfényvesztés, ördöngösség, az Úr házának megfertőztetése idegen istenek szobraival, mind előfordult, és a népet is belevitte a pogányságba. Az Úr megállította Manassét ezen az úton az asszírok által, akik fogságba vitték. Babilonban, láncokon és béklyóban tengődve, amíg átgondolta életét, megtért igazán és őszintén. Az Úr pedig megkegyelmezett néki, és visszavitte Jeruzsálembe, ahol visszakapta trónját, mert az Úr dönt és tesz királyokat. Manasse ekkor ismerte meg igazán, hogy az Úr az Isten. Eltávolította az idegen isteneket oltáraikkal együtt. Megépítette az Úr oltárát, majd áldozott rajta hálaadó és dicsőítő áldozatokkal, és megparancsolta Júdának, hogy szolgáljanak az Úrnak. Fia, Ámon, aki pontosan látta a bűn következményeit, uralkodóként még gonoszabbá vált, mint apja. Meg sem alázta magát az Úr előtt, és soha nem bánta meg bűnös cselekedeteit. Két év uralkodást követően szolgái megölték a saját házában. Ezek Jósiás uralkodásának történelmi előzményei.

 Jósiás viszont még csak 8 éves volt, amikor trónra került, egy zavaros, hitehagyó és erőszakos időszakban, amikor a káosz a kormányzás legmagasabb szintjéig elért. Emberi szemszögből nézve már szinte lehetetlennek látszott, hogy az egykor Izraelnek adott mennyei ígéretek valóra válnak. Habakuk próféta fel is tette kétségbeesett kérdéseit, amelyekre Babilon felől jött a felelet: Isten népének a bűn és a bűnbánat megtagadása miatt szembe kell néznie a büntetéssel. Hulda prófétaasszony is megerősítette Jeremiással egybehangzóan, hogy a jeruzsálemi katasztrófát már nem lehet elhárítani. Jósiás király 31 évig uralkodott Juda felett, és kedves dolgot cselekedett az Úr szemei előtt, nem tért el sem jobbra, sem balra. Gyakorlatilag mindig szembe kellett mennie a bevett szokásokkal, műalkotásoknak titulált bálványszobrokat kellett lerombolnia, ugyanakkor felújítani az Úr elhanyagolt, romos templomát. Valahogy így kell, hogy felépüljön a mi életünkben is Isten temploma, hogy neveztethessünk romlás építőinek, ösvények megújítóinak. 

Ahogy a megtért Manasse, úgy Jósiás is elégette, porrá törte a pogány vallási tárgyakat, és intézkedéseit az egész országra kiterjesztették. Jósiás reformja talán úgy tűnhet, már-már értelmét vesztette a biztosan bekövetkező pusztulás miatt, viszont még sokakat megmenthetett az örök életre. A nyilvános, közös páska megülésével ugyanis hátuk mögött hagytak egy korszakot, szívükben pedig új elhatározással eldöntötték, hogy tisztán szolgálják azt az Isten, aki kivezette őket, Egyiptomból, és a megígért szövetség alapján hazát biztosított törzseiknek. Tisztítsuk el hát mi is életünk régi kovászát, legyünk új tésztává, hiszen a mi húsvéti bárányunk, a Krisztus megáldoztatott érettünk! Teremtőnk kér, hogy hagyjuk hátunk mögött a bűn világát, forduljunk el a bálványoktól, hiszen Ő szeretettel megbocsát, és bizony készített nekünk egy tiszta, szép, igaz és boldog mennyei otthont, ahová tárt karokkal várja minden megtérő gyermekét. Ámen!

